1.

Următoarele cerințe se aplică tuturor bovinelor acceptate într-un centru de colectare a materialului seminal. Acestea trebuie: (a) să fi fost supuse unei perioade de carantină de cel puțin 28 de zile în unități special autorizate în acest scop de către autoritatea competentă din statul membru și în care se găsesc numai animale biongulate care au cel puțin același statut sanitar; (b) să fi fost selectate, înainte de a intra în unitățile de carantină prevăzute la litera (a), dintr-un efectiv indemn oficial de tuberculoză și de bruceloză în conformitate cu Directiva 64/432/CEE. Animalele nu s-au aflat anterior în alt efectiv cu un statut sanitar inferior; (c) să provină dintr-un efectiv indemn oficial de leucoză enzootică bovină în temeiul Directivei 64/432/CEE sau să fi fost născute de o femelă care a fost supusă unui test, cu rezultat negativ, efectuat în conformitate cu anexa D (capitolul II) la Directiva 64/432/CEE, după separarea animalelor de «mamă». În cazul animalelor care provin dintr-un transfer de embrioni, prin «mamă» se înțelege receptoarea embrionului. În cazul în care nu poate fi îndeplinită această cerință, materialul seminal nu poate fi acceptat pentru comerț până când donatorul nu a împlinit vârsta de 2 ani și nu a fost testat în conformitate cu capitolul II alineatul (1) litera (c), cu rezultat negativ; (d) să fi fost supuse, în intervalul de 28 de zile anterior perioadei de carantină menționate la litera (a), cu rezultate negative, la următoarele teste, cu excepția testului de depistare a anticorpilor împotriva BVD/MD menționat la punctul (v): (i) pentru tuberculoza bovină, un test de intradermotuberculinare efectuat în conformitate cu procedura stabilită în anexa B la Directiva 64/432/CEE; (ii) pentru bruceloza bovină, un test serologic efectuat în conformitate cu procedura stabilită în anexa C la Directiva 64/432/CEE; (iii) pentru leucoza enzootică bovină, un test serologic efectuat în conformitate cu procedura stabilită în anexa D (capitolul II) la Directiva 64/432/CEE; (iv) pentru IBR/IPV, un test serologic (virus întreg) efectuat pe o probă de sânge, în cazul în care animalul nu provine dintr-un efectiv indemn de IBR/IPV în temeiul articolului 2.3.5.3 din Codul Zoosanitar Internațional; (v) pentru BVD/MD: — un test de izolare a virusului sau un test de depistare a antigenilor virusului și — un test serologic pentru stabilirea prezenței sau a absenței anticorpilor. Autoritatea competentă poate autoriza efectuarea testelor menționate la litera (d) pe probe recoltate în unitatea de carantină. În acest caz, perioada de carantină menționată la litera (a) nu poate începe înainte de data prelevării probelor. Cu toate acestea, în cazul în care unul din testele enumerate la litera (a) este pozitiv, animalul în cauză va fi retras imediat din unitatea de izolare. În cazul izolării în grup, perioada de carantină menționată la litera (a) nu poate începe pentru animalele care rămân decât după retragerea animalului care a reacționat pozitiv; (e) să fi fost supuse, pe parcursul perioadei de carantină menționate la litera (a) și după 21 de zile de la acceptarea lor în carantină (cel puțin șapte zile de la acceptarea lor în carantină pentru depistarea Campylobacter fetus ssp. venerealis și Trichomonas foetus), cu rezultate negative, la următoarele teste, cu excepția testului de depistare a anticorpilor împotriva BVD/MD [vezi punctul (iii)]: (i) pentru bruceloza bovină, un test serologic, efectuat în conformitate cu procedura stabilită în anexa C la Directiva 64/432/CEE; (ii) pentru IBR/IPV, un test serologic (virus întreg) efectuat pe o probă de sânge; În cazul în care unul din testele enumerate mai sus are rezultat pozitiv, animalul trebuie retras imediat din unitatea de carantină, iar celelalte animale din același grup trebuie să rămână în carantină și să fie supuse unui nou test, care să înregistreze rezultate negative, în termen de cel puțin douăzeci și unu de zile de la retragerea animalului (animalelor) pozitiv(e); (iii) pentru BVD/MD: — un test de izolare a virusului sau un test de depistare a antigenilor virusului și — un test serologic pentru stabilirea prezenței sau a absenței anticorpilor. Un animal (seronegativ sau seropozitiv) poate fi acceptat în unitățile de colectare a materialului seminal numai dacă nu survine nici o seroconversie la animalele care au testat seronegativ înainte de acceptarea lor în unitatea de carantină. În cazul în care se produce seroconversia, toate animalele care au rămas seronegative trebuie să rămână în carantină pe o perioadă prelungită, până în momentul în care nu mai survine nici o seroconversie în grupul respectiv timp de trei săptămâni. Animalele pozitive din punct de vedere serologic pot fi acceptate în unitățile de colectare a materialului seminal; (iv) pentru Campylobacter fetus ssp. venerealis: — în cazul animalelor cu vârsta mai mică de șase luni sau ținute de la acea vârstă într-un singur grup de același sex înainte să fie puse sub carantină, un test unic pe o probă de material colectat dintr-o spălătură vaginală artificială sau din prepuț; — în cazul animalelor cu vârsta de cel puțin șase luni care ar putea să fi intrat în contact cu femele înainte de a fi puse sub carantină, un test efectuat de trei ori, la intervale de o săptămână, pe o probă de material colectat dintr-o spălătură vaginală artificială sau din prepuț; (v) pentru Trichomonas foetus: — în cazul animalelor cu vârsta mai mică de șase luni sau ținute de la acea vârstă într-un singur grup de același sex înainte să fie puse sub carantină, un test unic pe o probă de material colectat din prepuț; — în cazul animalelor cu o vârstă de cel puțin șase luni care ar putea să fi intrat în contact cu femele înainte de a fi puse sub carantină, un test efectuat de trei ori, la intervale de o săptămână, pe o probă de material colectat din prepuț. În cazul în care unul din testele enumerate anterior are rezultate pozitive, animalul trebuie retras imediat din unitatea de izolare. În cazul izolării în grup, autoritatea competentă ia toate măsurile necesare pentru a le permite animalelor rămase să fie acceptate în centrul de colectare în conformitate cu prezenta anexă; (f) înainte de expedierea inițială a materialului seminal de la tauri depistați pozitiv din punct de vedere serologic la testul pentru depistarea BVD/MD, trebuie supusă unui test de izolare a virusului sau unui test ELISA de depistare a antigenilor BVD/MD o probă de material seminal de la fiecare animal. În cazul unui rezultat pozitiv, taurul trebuie retras din centru și întregul său material seminal trebuie distrus.